અચાનક જંગલ પૂરું થઇ જાય છે અને મને દેખાય છે એક સુક્કો ભઠ્ઠ પહાડ. હું જીવ બચાવવા પહાડ પર ચડવા માંડું છું. વરુ હજી પણ મારો પીછો કરતું દોડ્યું આવે છે. મારા પગે છાલા પડી ગયા છે. તેમાંથી લોહી ટપકે છે અને એ લોહીની ગંધે ગંધે વરુ દોડતું આવે છે. મારા ગળે શોષ પડ્યો છે. ચીસ પાડવાની ઈચ્છા થાય છે પણ ગળામાંથી અવાજ નીકળતો નથી. પર્વત પર દોડતાં દોડતાં અચાનક મારો પગ લપસે છે અને હું નીચે અંધારી ખીણમાં ગબડી પડું છું. મારો જીવ તાળવે ચોંટી ગયો છે. હમણાં જ આ શરીર વેરણછેરણ થઇ જશે તેવા ભયનો માર્યો હું આંખો મીંચી જાઉં છું, પણ એવું કશું જ બનતું નથી.